秋風歌
作者：方回
朝代：宋

paragraphs: 君不見七月一日海上風，浙水西東淮水東。
鹽亭網戶十萬許，潮頭三丈一掃空。
高門大屋聳金碧，瞬息浮入龍王宮。
官吏軍民不知幾，肉無肥瘦魚腹中。
縱屍橫骨互撐拄，蠅蚋姑嘬鷹鸇同。
人家婦女金纏臂，惡少斫之殘血紅。
富商大賈浮巨舶，犀象珠璣誇豪雄。
三五百艘□□□，□□紙船紙梢工。
善登高樹毒蛇滿，善泅有蛇纏其躬。
□□□家無一口，甚寇屠戮兵戰攻。
我憶淳熙前辛丑，赤地□□飛蝗蟲。
江南人才殊未少，南康救荒頼文公。
我憶嘉熙□辛丑，西湖涸底舟不通。
人肉饅頭市肆賣，艮山門潮堯水洪。
水旱厄運古來有，皇天得不憐民窮。
辛丑定數不可免，願言少殺神怨恫。
七十有五衰病翁，未即就木猶轉蓬，僥倖米價不長年歲豐。